b'\n_START_ARTICLE_\nSanta Maria Novella\n_START_PARAGRAPH_\nSanta Maria Novella on basilika Firenzess\xc3\xa4 Italiassa. Se oli Firenzen ensimm\xc3\xa4inen merkitt\xc3\xa4v\xc3\xa4 basilika ja on dominikaanien p\xc3\xa4\xc3\xa4kirkko kaupungissa._NEWLINE_Kirkossa ja sen vieress\xc3\xa4 olevissa luostarissa ja tuomiokapitulirakennuksessa on monia merkitt\xc3\xa4v\xc3\xa4 taideteoksia ja hautamonumentteja. Erityisen kuuluisia ovat gotiikan ja varhaisrenessanssin mestareiden freskot. Taideteosten tekemist\xc3\xa4 rahoittivat Firenzen merkitt\xc3\xa4vimm\xc3\xa4t perheet, jotka varmistivat hautapaikkansa pyh\xc3\xa4ll\xc3\xa4 maalla.\n_START_SECTION_\nHistoria\n_START_PARAGRAPH_\nVuonna 1221 Bolognasta l\xc3\xa4hetetyt dominikaanimunkit hankkivat pienen Santa Maria Novella -kirkon, joka oli vihitty k\xc3\xa4ytt\xc3\xb6\xc3\xb6n vuonna 1049. Kirkko oli rakennettu 800-luvulta per\xc3\xa4isin olleen kappelin p\xc3\xa4\xc3\xa4lle. T\xc3\xa4m\xc3\xa4 kirkko k\xc3\xa4vi kuitenkin nopeasti pieneksi ihmisille, jotka halusivat tulla dominikaanien jumalanpalveluksiin. Vuodesta 1246 alettiin my\xc3\xb6nt\xc3\xa4\xc3\xa4 aneita henkil\xc3\xb6ille, jotka osallistuivat uuden kirkon kustannuksiin. Uuden kirkon, jonka julkisivu on etel\xc3\xa4\xc3\xa4n, rakennusty\xc3\xb6t aloitettiin vuonna 1279._NEWLINE_Kirkon vihki virallisesti k\xc3\xa4ytt\xc3\xb6\xc3\xb6n paavi Eugenius IV vuonna 1420. Todenn\xc3\xa4k\xc3\xb6isesti itse kirkkorakennus mukaan luettuna kellotorni valmistuivat jo vuonna 1360. Kirkon kuuluisa julkisivu on tehty kahdessa vaiheessa. Alempi osa on 1300-luvulta ja Leon Battista Albertin suunnittelema yl\xc3\xa4puoli rakennettiin vuosina 1456\xe2\x80\x931470._NEWLINE_Nykyisen muotonsa Santa Maria Novella -kirkko sai 1500-luvulla Giorgio Vasarin suunnittelemana. Muutoksiin oli syyn\xc3\xa4 Trenton kirkolliskokouksen p\xc3\xa4\xc3\xa4t\xc3\xb6kset kirkollisen liturgian uudelleenj\xc3\xa4rjestelyst\xc3\xa4. Vasari muotoili uudelleen laivat ja apsiksen.\n_START_SECTION_\nTaide\n_START_PARAGRAPH_\nSanta Maria Novellassa on monien mestareiden t\xc3\xb6it\xc3\xa4. Alttarin takana olevassa syvennyksess\xc3\xa4 on Filippo Brunelleschin ainoa puinen veistos Krusifiksi. Se ty\xc3\xb6stettiin vuosina 1410\xe2\x80\x931425, ja Vasarin mukaan Brunelleschi halusi tehd\xc3\xa4 sen vastavetona Donatellon tylyn realistiselle puuveistokselle Kristus ristill\xc3\xa4. Kirkon sakaristossa on Giotton varhainen maalaus Krusifiksi vuodelta 1312. Kirkon kolmannessa kappelissa on yksi taidemaalari Masaccion tunnetuimmista t\xc3\xb6ist\xc3\xa4 Kolminaisuus, Maria ja Pyh\xc3\xa4 Johannes noin vuodelta 1427._NEWLINE_Lis\xc3\xa4ksi kirkossa on maalauksia Paolo Uccellolta ja Alessandro Allorilta sek\xc3\xa4 freskoja Orcagnalta ja Agnolo Gaddilta.'